REGULAMENTUL (CE) NR. 822/2009 AL COMISIEI
din 27 august 2009
de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime ale reziduurilor pentru azoxistrobin, atrazin, chlormequat, ciprodinil, ditiocarbamați, fludioxonil, fluroxipir, indoxacarb, mandipropamid, triiodură de potasiu, spirotetramat, tetraconazol și tiram din sau de pe anumite produse
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1) și articolul 14 alineatul (1) litera (a),
întrucât:
(1)
Conținuturile maxime ale reziduurilor (CMR) pentru azoxistrobin atrazin, chlormequat, ciprodinil, ditiocarbamați, indoxacarb, fluroxipir, tetraconazol și tiram au fost stabilite în anexele II și III la Regulamentul (CE) nr. 396/2005. CMR-urile pentru forfludioxonil, mandipropamid și spirotetramat au fost stabilite în anexa III la Regulamentul (CE) nr. 396/2005. Pentru triiodura de potasiu nu au fost stabilite CMR-uri specifice, iar substanța respectivă nu a fost inclusă în anexa IV la Regulamentul (CE) nr. 396/2005.
(2)
În contextul unei proceduri, în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), de autorizare a unui produs de protecție a plantelor care conține substanța activă ciprodinil destinată utilizării pe plante aromatice, pe frunze și rădăcini de sfeclă și pe spanac, a fost depusă o cerere, în temeiul articolului 6 alineatul (1) din Regulamentul (CE) nr. 369/2005, de modificare a CMR-urilor existente, prevăzute în anexele II și III.
(3)
În ceea ce privește substanța mancozeb (ditiocarbamați), a fost depusă o astfel de cerere referitoare la utilizarea acestei substanțe pe usturoi. În ceea ce privește substanța indoxacarb, a fost depusă o astfel de cerere referitoare la utilizarea substanței respective pe zmeură, mure și varza de Bruxelles. În ceea ce privește substanța fludioxonil, a fost depusă o astfel de cerere referitoare la utilizarea substanței respective pe morcovi, rădăcini de sfeclă, păstârnac, hrean, ceapă, barba-caprei, rădăcină de pătrunjel, spanac și frunze de sfeclă. În ceea ce privește substanța fluroxipir, a fost depusă o astfel de cerere referitoare la utilizarea substanței respective pe praz. În ceea ce privește substanța mandipropamid a fost depusă o cerere referitoare la utilizarea substanței respective pe muștarul roșu, frunze și lăstari de brassica, spanac, iarbă-grasă și frunze de sfeclă. În ceea ce privește substanța spirotetramat, a fost depusă o astfel de cerere referitoare la utilizarea acesteia pe citrice, fructe semințoase, caise, piersici și struguri. În ceea ce privește substanța tetraconazol, a fost depusă o astfel de cerere referitoare la utilizarea substanței respective pe caise.
(4)
În conformitate cu articolul 6 alineatele (2) și (4) din Regulamentul (CE) nr. 396/2005, au fost depuse cereri privind toleranța la import pentru azoxistrobin pe fructele pasiunii, pentru ciprodinil și fludioxonil pe rădăcini de plante aromate și condimente, pentru fluroxipir pe ceai și boabe de cafea, pentru triiodură de potasiu pe banane, pepeni galbeni și struguri, precum și pentru tiram pe banane.
(5)
În ceea ce privește substanța chlormequat, un stat membru a depus o cerere de prelungire a CMR-ului provizoriu existent, prevăzut în anexa II, în ceea ce privește perele, datorită prezenței substanței respective în mediul înconjurător.
(6)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost înaintate Comisiei.
(7)
Autoritatea Europeană pentru Siguranța Alimentară, denumită în continuare „Autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale, si a emis avize motivate cu privire la CMR-urile propuse. Autoritatea a înaintat aceste avize Comisiei și statelor membre și le-a pus la dispoziția publicului (3).
(8)
În avizele sale motivate, Autoritatea a concluzionat că toate cerințele referitoare la date au fost îndeplinite și că modificările CMR-urilor solicitate de autorii cererilor sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(9)
În ceea ce privește triiodura de potasiu, Autoritatea a concluzionat că includerea acestei substanțe în anexa IV este acceptabilă în ceea ce privește siguranța consumatorilor.
(10)
În ceea ce privește substanța atrazin, a fost fixat un CMR provizoriu până la 1 iunie 2009 pentru cereale, în așteptarea prezentării de către solicitant a datelor care să confirme conținutul exact al reziduurilor.
(11)
Solicitantul a prezentat recent aceste date. Întrucât nu a fost identificat niciun risc pentru consumatori, este necesar să se prelungească valabilitatea CMR-ului provizoriu cu încă un an, pentru a permite Autorității să evalueze datele respective.
(12)
Pe baza avizului motivat al Autorității și ținând seama de factorii relevanți pentru contextul în cauză, modificările solicitate ale CMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(13)
Prin urmare, Regulamentul (CE) nr. 396/2005 ar trebui modificat în consecință.
(14)
Măsurile prevăzute de prezentul regulament sunt conforme cu avizul Comitetului permanent privind lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 august 2009.